section_heading: Postavke
paragraph_text: Postoji značajna razlika između prirodnog stanja i stanja rata. Prirodno stanje podrazumjeva da ljudi djeluju u skladu sa svojim umom, a rat je pak stanje koje nastupa kada neka osoba postupi mimo granica svoga uma, samim time napusti prirodno stanje i vrši zlo nad drugom osobom. Ta osoba čini nešto protuprirodno i ono što ne nalaže racionalno mišljenje čovjeka. Prirodno stanje postoji ako osoba ima osiguranu slobodu i dok netko ne pokušava svoju volju nametnuti drugome i potčiniti ga pod svoju vlast. Politička vlast ima pravo donositi zakone, a svrha te vlasti je održavanje zajednice i imovine koja je u njenom vlasništvu. No, za njeno potpuno razumijevanje potrebno je krenuti od temelja. Svi se ljudi nalaze u istom prirodnom stanju koje nazivamo stanje savršene slobode, to stanje ujedno ne znači i stanje samovolje, a čovjeka ono ograničava time što nema slobodu nanijeti zlo sebi ili bilo kome drugome. Tako u prirodnom stanju postoji i prirodni zakon koji zabranjuje da netko povređuje drugoga, polazeći od temeljne pretpostavke da su svi ljudi jednaki, i na principu te jednakosti ničiji život nije manje važan te ne postoji pravo nekog čovjeka da ubije drugoga.